钦定古今图书集成/明伦汇编/官常典/第574卷 > 管如德
## 钦定古今图书集成/明伦汇编/官常典/第574卷 > 管如德

按《元史》本传：“如德，黄州黄陂县人。父景模，为宋将，以
蕲州降，授淮西宣抚使。如德为江州都统制，至元十
二年，亦以城降。先是，如德尝被俘掳，思其父，与同辈
七人间道南驰，为逻者所获，械送于郡。如德伺逻者
怠，即引械击死数十人，各破械脱走，间关万里，达父
所。景模喜曰：‘此真吾儿也’。至是入觐，世祖笑曰：‘是孝
于父者，必忠于我矣’。”一日，授以强弓二，如德以左手
兼握，右手悉引满之。帝曰：“得无伤汝臂乎？后毋复然。”
尝从猎，遇大沟，马不可越，如德即解衣浮渡。帝壮之，
由是称为拔都，赏赉优渥。帝问：“我何以得天下，宋何
以亡？”如德对曰：“陛下以福德胜之。襄樊，宋咽喉也，咽
喉被塞，不亡何待？”帝曰：“善。”帝又命《习国书》曰：“习成当
为朕言之。”一日，帝语如德曰：“朕治天下，重惜人命，凡
有罪者，必令面对再四，果实也而后罪之，非如宋权
奸擅权，书片纸数字即杀人也。汝但一心奉职，毋惧
忌嫉之口。”授湖北招讨使，总管本部军马，佩金虎符。
是年六月，丞相阿术南攻宋，如德以军为前锋，至扬
州杨子桥，与宋战，昼夜不息。如德先登陷阵，擒其帅
张都统等，宋军遂溃。七月，进军焦山江上，复大战，夺
宋帅夏都统牌印、衣甲及饷军海船，悉送阿术所。事
闻，帝命赏之。军至镇江，如德招安诸郡，守将皆望风
降附。丞相伯颜取临安，复选能招诸郡者，众推如德。
如德衔命往喻，绍兴诸郡皆下。初，世祖以宝刀赐如
德，及与敌战，刀刃尽缺。宋平，入觐，如德以刀上呈曰：
“陛下向所赐刀，从军以来，刀缺如是矣。”帝嘉其朴。十
二年，迁浙西宣慰使。上时政五条：一曰立额薄征，二
曰息兵怀远，三曰立法用人，四曰省役恤民，五曰设
官制禄。时法制未备，仕多冗员，又方用兵日本、倭国，
而军民之官，廪禄未有定制，故如德言及之，权臣抑
不得上。二年，丞相阿塔海命驰驿奏出征事，入见，世
祖问曰：“江南之民，得无有二心乎？”如德对曰：“往岁旱
涝相仍，民不聊生。今累岁丰稔，民沭圣恩多矣，敢有
贰志。使果有贰志，臣曷敢饰词以欺陛下乎！”帝善其
言，且喻之曰：“阿塔海有未及者，卿善辅导之。有当奏
闻者，卿勿惮劳，宜驰捷足之马，来告于朕。”二十四年，
迁江西行省参知政事，破豪猾，去奸吏，居民大悦。是
时，赣、汀二州盗起，如德指挥诸将讨平之，其胁从者，
多所全宥。二十六年，迁江西行尚书省左丞。时锺明
亮以循州叛，杀掠州县，千里丘墟，帝命如德统四省
兵讨之。诸将欲直𢭏其巢穴，如德曰：“嘻！今田野之氓，
疲于转输，介胄之士，病于暴露，重困斯民，而自为功，
吾不为也。”于是遣使喻以祸福，贼感如德诚信，即拥
十馀骑诣赣州石城县降。平章政事奥鲁赤怒其跋
扈不臣，欲以事杀明亮。如德闻之曰：“皇元仁厚，未尝
杀降。明亮叛人何足惜。所重者信不可失耳。”年四十
有四，卒于军。赠江西行省左丞、平昌郡公，谥武襄。子
九淳祖，积官中顺大夫、龙兴路富州尹。